Sandra Elkasević

| Mitalit | Mitalit | Mitalit |  |
| --- | --- | --- | --- |
|  Sandra Elkasević |  Sandra Elkasević |  Sandra Elkasević |  |
Maa:   Kroatia
Naisten yleisurheilu
|  Olympialaiset  |  Olympialaiset  |  Olympialaiset  |  |
|  Kultaa | Lontoo 2012 |  kiekonheitto |  |
|  Kultaa | Rio de Janeiro 2016 | kiekonheitto |  |
|  Pronssia | Pariisi 2024 | kiekonheitto |  |
| MM-kilpailut  | MM-kilpailut  | MM-kilpailut  |  |
|  Kultaa | Moskova 2013 | kiekonheitto |  |
|  Kultaa | Lontoo 2017 | kiekonheitto |  |
|  Hopeaa | Peking 2015 | kiekonheitto |  |
|  Hopeaa | Eugene 2022 | kiekonheitto |  |
|  Pronssia | Doha 2019 | kiekonheitto |  |
| EM-kilpailut  | EM-kilpailut  | EM-kilpailut  |  |
|  Kultaa | Barcelona 2010 | kiekonheitto |  |
|  Kultaa | Helsinki 2012 | kiekonheitto |  |
|  Kultaa | Zürich 2014 | kiekonheitto |  |
|  Kultaa | Amsterdam 2016 | kiekonheitto |  |
|  Kultaa | Berliini 2018 | kiekonheitto |  |
|  Kultaa | München 2022 | kiekonheitto |  |
|  Kultaa | Rooma 2024 | kiekonheitto |  |
Sandra Elkasević (o.s. Perković, s. 21. kesäkuuta 1990 Zagreb) on kroatialainen kiekonheiton kaksinkertainen olympiavoittaja, kaksinkertainen maailmanmestari ja seitsemänkertainen Euroopan-mestari.
Perković saavutti kiekonheitossa vuonna 2007 hopeaa Ostravan alle 18-vuotiaiden MM-kilpailuissa ja Hengelon junioreiden EM-kilpailuissa. Hän sai pronssia Bydgoszczin alle 20-vuotiaiden MM-kilpailuissa 2008. Novi Sadin junioreiden EM-kilpailuissa 2009 Perković voitti kultaa tuolloisella Kroatian ennätystuloksella 62,44 m. Berliinin MM-kilpailuissa 2009 hän sijoittui yhdeksänneksi. Barcelonan EM-kilpailuissa 2010 Perković voitti kultaa tuloksella 64,67 m.
Toukokuussa 2011 Perković antoi Shanghain ja Rooman Timanttiliigan kilpailujen jälkeen metyyliheksaaniamiini-piristettä sisältäneen dopingnäytteen. Hän kärsi kuuden kuukauden kilpailukiellon 7. kesäkuuta – 6. joulukuuta 2011.
Vuonna 2012 Perković voitti kultaa Helsingin EM-kilpailuissa tuloksella 67,62 m ja Lontoon olympialaisissa tuloksella 69,11 m. Moskovan MM-kilpailuissa 2013 hän voitti maailmanmestaruuden tuloksella 67,99 m. Zürichin EM-kilpailuissa 2014 Perković voitti kolmannen Euroopan mestaruutensa Kroatian ennätystuloksella 71,08 m. Pekingin MM-kisoissa 2015 hän sai hopeaa. Hän voitti Euroopan-mestaruuden jälleen Amsterdamissa 2016 tuloksella 69,97 ja saman vuoden Rio de Janeiron olympialaisissa niin ikään kultaa tuloksella 69,21.
Perković paransi 18. heinäkuuta 2017 Kroatian ennätystä tulokseen 71,41 m Sveitsin Bellinzonassa. Heitto oli pisin tulos 25 vuoteen. Lontoon MM-kilpailuissa 2017 hän voitti kultaa tuloksella 70,31. Perkovićin viides perättäinen Euroopan-mestaruus tuli Berliinissä 2018 tuloksella 67,62. Dohan MM-kilpailuissa 2019 hän saavutti pronssia tuloksella 66,72. Vuodelle 2021 siirretyissä Tokion olympialaisissa hän sijoittui neljänneksi. Vuonna 2022 hän saavutti Eugenen MM-kilpailuissa hopeaa tuloksella 68,45 ja Münchenin EM-kilpailuissa kuudennen Euroopan-mestaruutensa tuloksella 67,95. Budapestin MM-kilpailuissa 2023 hän sijoittui viidenneksi.
Perković avioitui pitkäaikaisen valmentajansa Edis Elkasevićin kanssa vuoden 2023 lopulla. Hän voitti seitsemännen kerran Euroopan-mestaruuden Roomassa 2024 tuloksella 67,04. Saman vuoden Pariisin olympialaisissa hän sai pronssia tuloksella 67,51.